Απόφαση του Συμβουλίου

της 16ης Δεκεμβρίου 2002

για την ισοδυναμία των καλλιεργητικών ελέγχων των σποροπαραγωγικών καλλιεργειών που διενεργούνται σε τρίτες χώρες και την ισοδυναμία των σπόρων προς σπορά που παράγονται σε τρίτες χώρες

(Κείμενο που παρουσιάζει ενδιαφέρον για τον ΕΟΧ)

(2003/17/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 66/401/ΕΟΚ του Συμβουλίου, της 14ης Ιουνίου 1966, περί εμπορίας σπόρων προς σπορά κτηνοτροφικών φυτών(1), και ιδίως το άρθρο 16 παράγραφος 1,

την οδηγία 66/402/ΕΟΚ του Συμβουλίου, της 14ης Ιουνίου 1966, περί εμπορίας σπόρων δημητριακών προς σπορά(2), και ιδίως το άρθρο 16 παράγραφος 1,

την οδηγία 2002/54/ΕΟΚ του Συμβουλίου, της 13ης Ιουνίου 1966, περί εμπορίας σπόρων τεύτλων προς σπορά(3), και ιδίως το άρθρο 23 παράγραφος 1,

την οδηγία 2002/57/ΕΟΚ του Συμβουλίου, της 13ης Ιουνίου 1969, περί εμπορίας σπόρων προς σπορά των ελαιούχων και κλωστικών φυτών(4), και ιδίως το άρθρο 20 παράγραφος 1,

την πρόταση της Επιτροπής,

Εκτιμώντας τα ακόλουθα:

(1) Οι κανόνες για τον επίσημο έλεγχο των σπόρων προς σπορά στην Αργεντινή, την Αυστραλία, τη Βουλγαρία, τον Καναδά, τη Χιλή, την Τσεχική Δημοκρατία, την Εσθονία, την Κροατία, την Ουγγαρία, το Ισραήλ, τη Λετονία, το Μαρόκο, τη Νέα Ζηλανδία, την Πολωνία, τη Ρουμανία, τη Σλοβενία, τη Σλοβακία, την Τουρκία, τις Ηνωμένες Πολιτείες της Αμερικής, την Ουρουγουάη, τη Γιουγκοσλαβία και τη Νότιο Αφρική προβλέπουν επίσημους καλλιεργητικούς ελέγχους που πρέπει να διενεργούνται κατά τη διάρκεια της περιόδου παραγωγής των σπόρων προς σπορά.

(2) Οι προαναφερόμενοι κανόνες προβλέπουν καταρχήν ότι οι σπόροι προς σπορά είναι δυνατόν να πιστοποιούνται επίσημα και οι συσκευασίες τους να σφραγίζονται επίσημα σύμφωνα με τα συστήματα του ΟΟΣΑ για την πιστοποίηση των ποικιλιών των σπόρων προς σπορά που προορίζονται για διεθνές εμπόριο. Οι ίδιοι κανόνες προβλέπουν επίσης δειγματοληψίες και δοκιμές των σπόρων προς σπορά σύμφωνα με τις μεθόδους της διεθνούς ένωσης δοκιμών σπόρων προς σπορά (ISTA) ή, όταν είναι σκόπιμο, σύμφωνα με τους κανόνες της ένωσης επίσημων αναλυτών σπόρων προς σπορά (AOSA).

(3) Η εξέταση αυτών των κανόνων και του τρόπου με τον οποίο εφαρμόζονται στις εν λόγω τρίτες χώρες έδειξε ότι οι καλλιεργητικοί έλεγχοι των σποροπαραγωγικών καλλιεργειών πληρούν τους όρους που θεσπίζονται από τις οδηγίες 66/401/ΕΟΚ, 66/402/ΕΟΚ, 2002/54/ΕΚ και 2002/57/ΕΚ. Οι εθνικές διατάξεις που διέπουν τους σπόρους προς σπορά που συγκομίζονται και ελέγχονται στις χώρες αυτές παρέχουν τις ίδιες εγγυήσεις, όσον αφορά τα χαρακτηριστικά των σπόρων προς σπορά και τις ρυθμίσεις για την εξέτασή τους, για την εξασφάλιση της αναγνώρισης των σπόρων προς σπορά, για τη σήμανση και για τον έλεγχό τους, με τις διατάξεις που εφαρμόζονται στους σπόρους προς σπορά οι οποίοι συγκομίζονται και ελέγχονται εντός της Κοινότητας, με την προϋπόθεση ότι πληρούνται επιπλέον όροι για τις σποροπαραγωγικές καλλιέργειες και τους παραγόμενους σπόρους προς σπορά, ιδίως όσον αφορά την επισήμανση των συσκευασιών.

(4) Η απόφαση 95/514/ΕΚ του Συμβουλίου, της 29ης Νοεμβρίου 1995, για την ισοδυναμία των καλλιεργητικών ελέγχων των σποροπαραγωγικών καλλιεργειών που διενεργούνται σε τρίτες χώρες και την ισοδυναμία των σπόρων προς σπορά που παράγονται σε τρίτες χώρες(5) προβλέπει ότι, για μια περιορισμένη χρονική περίοδο, οι καλλιεργητικοί έλεγχοι που, σε ορισμένες τρίτες χώρες, διενεργούνται σε σποροπαραγωγικές καλλιέργειες ορισμένων ειδών θεωρούνται ισοδύναμοι με τους καλλιεργητικούς ελέγχους που διενεργούνται σύμφωνα με την κοινοτική νομοθεσία και ότι οι σπόροι προς σπορά ορισμένων ειδών που παράγονται σε αυτές τις χώρες θεωρούνται ισοδύναμοι με τους σπόρους προς σπορά που παράγονται σύμφωνα με την κοινοτική νομοθεσία.

(5) Δεδομένου ότι η απόφαση 95/514/ΕΚ λήγει στις 31 Δεκεμβρίου 2002, θα πρέπει να θεσπιστεί νέα απόφαση, της οποίας το πεδίο εφαρμογής θα πρέπει να επεκταθεί ώστε να περιλαμβάνει ειδικότερα και την Εσθονία, τη Λετονία και τη Γιουγκοσλαβία.

(6) Ως εκ τούτου, είναι σκόπιμο να περιοριστεί σε πέντε έτη η ισχύς της ισοδυναμίας που αναγνωρίζεται δυνάμει της παρούσας απόφασης.

(7) Θα πρέπει να περιληφθούν στην παρούσα απόφαση συγκεκριμένοι κανόνες όσον αφορά την αλλαγή ετικέτας και του συστήματος σφράγισης εντός της Κοινότητας, οι οποίοι θα ενσωματώνουν κανόνες παρόμοιους εκείνων που προέβλεπε η απόφαση 86/110/ΕΟΚ(6), η οποία δεν ισχύει πλέον.

(8) Η υφιστάμενη νομοθεσία προβλέπει ήδη υποχρέωση να αναφέρεται εάν οι σπόροι που διατίθενται στην αγορά της Κοινότητας, περιλαμβανομένων των σπόρων οι οποίοι δεν έχουν πιστοποιηθεί οριστικά, έχουν υποστεί χημική επεξεργασία ή εάν η ποικιλία έχει τροποποιηθεί γενετικά. Είναι σκόπιμο να προβλεφθούν λεπτομερείς κανόνες για τις ακριβείς αναφορές που πρέπει να περιλαμβάνονται στις ετικέτες των πιστοποιημένων σπόρων που εισάγονται βάσει της παρούσας απόφασης. Είναι επίσης σκόπιμο οι κανόνες αυτοί να αντικατοπτρίζουν τους κανόνες που προβλέπονται στην απόφαση 95/514/ΕΚ. Στο μέλλον, θα πρέπει να επικαιροποιούνται τα παραρτήματα της παρούσας απόφασης ώστε να διασφαλίζεται ότι οι εισαγόμενοι σπόροι υπόκεινται σε απαιτήσεις ισοδύναμες προς οιονδήποτε νέο κανόνα ενδέχεται να εισαχθεί, ιδίως όσον αφορά τους σπόρους οι οποίοι δεν έχουν πιστοποιηθεί οριστικά.

(9) Πρέπει να θεσπιστούν ορισμένες τροποποιήσεις των παραρτημάτων της παρούσας απόφασης σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(7),

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Οι καλλιεργητικοί έλεγχοι των σποροπαραγωγικών καλλιεργειών των ειδών που προσδιορίζονται από το παράρτημα Ι, οι οποίοι διενεργούνται στις τρίτες χώρες που απαριθμούνται στο εν λόγω παράρτημα, εξαιρουμένων των γενεών σπόρων προγενέστερων των βασικών σπόρων, θεωρούνται ισοδύναμοι προς τους καλλιεργητικούς ελέγχους που διενεργούνται σύμφωνα με τις οδηγίες 66/401/ΕΟΚ, 66/402/ΕΟΚ, 2002/54/ΕΚ και 2002/57/ΕΚ, εφόσον:

α) διενεργούνται επισήμως από τις αρχές που απαριθμούνται στο παράρτημα Ι ή υπό την επίσημη επίβλεψη των αρχών αυτών·

β) πληρούν τις προϋποθέσεις που καθορίζονται από το μέρος Α του παραρτήματος ΙΙ.

Άρθρο 2

Οι σπόροι των ειδών που προσδιορίζονται στο παράρτημα Ι, οι οποίοι παράγονται στις τρίτες χώρες που απαριθμούνται στο εν λόγω παράρτημα και πιστοποιούνται επίσημα από τις αρχές που απαριθμούνται στο εν λόγω παράρτημα, εξαιρουμένων των γενεών σπόρων που είναι προγενέστερες των βασικών σπόρων, θεωρούνται ισοδύναμοι με τους σπόρους που είναι σύμφωνοι με τις οδηγίες 66/401/ΕΟΚ, 66/402/ΕΟΚ, 2002/54/ΕΚ και 2002/57/ΕΚ, εάν πληρούν τις προϋποθέσεις που καθορίζονται από το μέρος Β του παραρτήματος ΙΙ.

Άρθρο 3

1. Όταν η "αλλαγή ετικέτας και του συστήματος σφράγισης", όπως αναφέρουν τα συστήματα του Οργανισμού Οικονομικής Συνεργασίας και Ανάπτυξης (ΟΟΣΑ), γίνεται στην Κοινότητα, εφαρμόζονται, τηρουμένων των αναλογιών, οι οδηγίες 66/401/ΕΟΚ, 66/402/ΕΟΚ, 2002/54/ΕΚ και 2002/57/ΕΚ, που αφορούν την εκ νέου σφράγιση των συσκευασιών σπόρων προς σπορά που έχουν παραχθεί στην Κοινότητα.

Το πρώτο εδάφιο εφαρμόζεται με την επιφύλαξη των κανόνων του ΟΟΣΑ που διέπουν τις εργασίες αυτές.

2. Στις περιπτώσεις που απαιτείται αλλαγή ετικέτας και του συστήματος σφράγισης ισοδύναμων σπόρων εντός της Κοινότητας, χρησιμοποιούνται ετικέτες ΕΚ μόνον:

α) εάν οι σπόροι που παράγονται στα κράτη μέλη και οι σπόροι της ίδιας ποικιλίας και της ίδιας κατηγορίας, που παράγονται σε τρίτες χώρες, αναμειγνύονται για να βελτιωθεί η βλαστική ικανότητα, υπό την προϋπόθεση ότι:

- το μείγμα είναι ομοιογενές και

- στην ετικέτα αναφέρεται κάθε χώρα παραγωγής, ή

β) για μικρές συσκευασίες ΕΚ, όπως ορίζονται από τις οδηγίες 66/401/ΕΟΚ ή 2002/54/ΕΚ.

Άρθρο 4

Οι τροποποιήσεις των παραρτημάτων, εξαιρουμένων εκείνων που αφορούν τη στήλη 1 του πίνακα του παραρτήματος Ι, θεσπίζονται σύμφωνα με τη διαδικασία που ορίζεται από το άρθρο 5.

Άρθρο 5

1. Η Επιτροπή επικουρείται από την μόνιμη επιτροπή σπόρων προς σπορά και πολλαπλασιαστικού υλικού γεωργικών, δενδροκηπευτικών και δασικών φυτών προς φύτευση.

2. Στις περιπτώσεις που γίνεται αναφορά στην παρούσα παράγραφο εφαρμόζονται τα άρθρα 4 και 7 της απόφασης 1999/468/ΕΚ.

Η περίοδος που προβλέπεται από την παράγραφο 3 του άρθρου 4 της απόφασης 1999/468/ΕΚ ορίζεται σε έναν μήνα.

3. Η επιτροπή θεσπίζει τον εσωτερικό κανονισμό της.

Άρθρο 6

Η παρούσα απόφαση εφαρμόζεται από την 1η Ιανουαρίου 2003 έως τις 31 Δεκεμβρίου 2007.

Άρθρο 7

Η παρούσα απόφαση απευθύνεται στα κράτη μέλη.

Βρυξέλλες, 16 Δεκεμβρίου 2002.

Για το Συμβούλιο

Η Πρόεδρος

M. Fischer Boel

(1) ΕΕ 125 της 11.7.1966, σ. 2298/66· οδηγία όπως τροποποιήθηκε τελευταία από την οδηγία 2001/64/ΕΚ (ΕΕ L 234 της 1.9.2001, σ. 60).

(2) ΕΕ 125 της 11.7.1966, σ. 1309/66· οδηγία όπως τροποποιήθηκε τελευταία από την οδηγία 2001/64/ΕΚ.

(3) ΕΕ L 193 της 20.7.2002, σ. 12.

(4) ΕΕ L 193 της 20.7.2002, σ. 74· οδηγία όπως τροποποιήθηκε τελευταία από την οδηγία 2002/68/ΕΚ (ΕΕ L 195 της 24.7.2002, σ. 32).

(5) EE L 296 της 9.12.1995, σ. 34· απόφαση όπως τροποποιήθηκε τελευταία από την απόφαση 2002/276/ΕΚ της Επιτροπής (ΕΕ L 96 της 13.4.2002, σ. 28).

(6) ΕΕ L 93 της 8.4.1986, σ. 23.

(7) ΕΕ L 184 της 17.7.1999, σ. 23.

ΠΑΡΑΡΤΗΜΑ I

Χώρες, αρχές και είδη

>ΘΕΣΗ ΠΙΝΑΚΑ>

ΠΑΡΑΡΤΗΜΑ II

A. Προϋποθέσεις σχετικές με τους καλλιεργητικούς ελέγχους σε σποροπαραγωγικές καλλιέργειες που διενεργούνται σε τρίτες χώρες

1. Οι καλλιεργητικοί έλεγχοι πρέπει να διεξάγονται σύμφωνα με τους εθνικούς κανόνες εφαρμογής των συστημάτων του ΟΟΣΑ για την πιστοποίηση της ποικιλίας των σπόρων που προορίζονται για το διεθνές εμπόριο, ήτοι των ακόλουθων σπόρων:

- σπόροι ζαχαρότευτλων και σπόροι κτηνοτροφικών τεύτλων, στην περίπτωση των σπόρων Beta vulgaris, που αναφέρει η οδηγία 2002/54/ΕΚ,

- σπόροι ποωδών και ψυχανθών, στην περίπτωση των ειδών που αναφέρει η οδηγία 66/401/ΕΟΚ,

- σπόροι σταυρανθών και σπόροι άλλων ελαιούχων και κλωστικών φυτών, στην περίπτωση των ειδών τα οποία αναφέρουν οι οδηγίες 66/401/ΕΟΚ και 2002/57/ΕΚ,

- σπόροι δημητριακών, στην περίπτωση των σπόρων των ειδών τα οποία αναφέρει η οδηγία 66/402/ΕΟΚ, εκτός από τους σπόρους Zea mays και Sorghum spp.,

- σπόροι αραβοσίτου και sorghum, στην περίπτωση των σπόρων Zea mays και Sorghum spp., που αναφέρει η οδηγία 66/402/ΕΟΚ.

2. Οι σπόροι που δεν έχουν πιστοποιηθεί τελικά πρέπει να συσκευάζονται σε επίσημα κλειστές συσκευασίες οι οποίες φέρουν ειδική ετικέτα που προβλέπεται για αυτόν τον σκοπό από τον ΟΟΣΑ.

3. Οι σπόροι που δεν έχουν πιστοποιηθεί τελικά πρέπει να συνοδεύονται, με την επιφύλαξη του πιστοποιητικού που προβλέπεται από τα συστήματα του ΟΟΣΑ, από ένα επίσημο πιστοποιητικό που περιλαμβάνει τα ακόλουθα στοιχεία:

- τον αριθμό αναφοράς των σπόρων που χρησιμοποιήθηκαν για τη σπορά του αγρού και το όνομα του κράτους μέλους ή της τρίτης χώρας που έχουν πιστοποιήσει αυτό το σπόρο,

- την καλλιεργηθείσα έκταση,

- την ποσότητα των σπόρων,

- τη διαβεβαίωση ότι έχουν τηρηθεί οι προϋποθέσεις τις οποίες πρέπει να πληρούν οι καλλιέργειες από τις οποίες προέρχονται οι σπόροι.

B. Προϋποθέσεις σχετικές με τους σπόρους προς σπορά που παράγονται σε τρίτες χώρες

1. Οι σπόροι προς σπορά πιστοποιούνται επίσημα και οι συσκευασίες τους σφραγίζονται επίσημα και διατίθενται στο εμπόριο σύμφωνα με τους εθνικούς κανόνες για την εφαρμογή των συστημάτων του ΟΟΣΑ για την πιστοποίηση των ποικιλιών των σπόρων προς σπορά που προορίζονται για το διεθνές εμπόριο ως ακολούθως: οι σπορομερίδες πρέπει να συνοδεύονται από τα πιστοποιητικά που απαιτούνται από τα εν λόγω συστήματα του ΟΟΣΑ:

- σπόροι ζαχαρότευτλων και σπόροι κτηνοτροφικών τεύτλων, στην περίπτωση των σπόρων Beta vulgaris που αναφέρει η οδηγία 2002/54/ΕΚ,

- σπόροι ποωδών και ψυχανθών, στην περίπτωση των ειδών που αναφέρει η οδηγία 66/401/ΕΟΚ,

- σπόροι σταυρανθών και σπόροι άλλων ελαιούχων και κλωστικών φυτών, στην περίπτωση των ειδών τα οποία αναφέρουν οι οδηγίες 66/401/ΕΟΚ και 2002/57/ΕΚ,

- σπόροι δημητριακών, στην περίπτωση των σπόρων των ειδών που αναφέρει η οδηγία 66/402/ΕΟΚ, εκτός από τους σπόρους Zea mays και Sorghum spp.,

- σπόροι αραβοσίτου και sorghum, στην περίπτωση των σπόρων Zea mays και Sorghum spp., που αναφέρει η οδηγία 66/402/ΕΟΚ.

Εξάλλου, οι σπόροι πρέπει να πληρούν τις προϋποθέσεις των κοινοτικών κανόνων, εκτός από εκείνες που αφορούν την ταυτότητα και την καθαρότητα της ποικιλίας.

2. Οι σπόροι προς σπορά πρέπει να πληρούν τις ακόλουθες προϋποθέσεις:

2.1. Οι προϋποθέσεις τις οποίες πρέπει να πληρούν οι σπόροι, σύμφωνα με το δεύτερο εδάφιο της παραγράφου 1, περιλαμβάνονται στις ακόλουθες οδηγίες:

- οδηγία 66/401/ΕΟΚ, παράρτημα II,

- οδηγία 66/402/ΕΟΚ, παράρτημα II,

- οδηγία 2002/54/ΕΚ, παράρτημα I σημείο B,

- οδηγία 2002/57/ΕΚ, παράρτημα II.

2.2. Για τους σκοπούς της εξέτασης που διενεργείται προκειμένου να διαπιστωθεί η τήρηση των ανωτέρω προϋποθέσεων, τα δείγματα λαμβάνονται επίσημα σύμφωνα με τους κανόνες του ISTA, το δε βάρος τους είναι σύμφωνο με το βάρος που προβλέπεται από τις μεθόδους αυτές, αφού ληφθούν υπόψη τα οριζόμενα από τις ακόλουθες οδηγίες:

- οδηγία 66/401/ΕΟΚ, παράρτημα ΙΙΙ, στήλες 3 και 4,

- οδηγία 66/402/ΕΟΚ, παράρτημα ΙΙΙ, στήλες 3 και 4,

- οδηγία 2002/54/ΕΚ, παράρτημα II, δεύτερη γραμμή,

- οδηγία 2002/57/ΕΚ, παράρτημα III, στήλες 3 και 4.

2.3. Η εξέταση διενεργείται επισήμως σύμφωνα με τους κανόνες που θεσπίζονται βάση με τους κανόνες του ISTA.

2.4. Κατά παρέκκλιση των σημείων 2.2 και 2.3, η δειγματοληψία και οι δοκιμές των σπόρων προς σπορά επιτρέπεται να διεξάγονται σύμφωνα με την "πειραματική παρέκκλιση για τη δειγματοληψία και την ανάλυση σπόρων προς σπορά" που ορίζεται από το παράρτημα V σημείο A της απόφασης που εξεδόθη στις 28 Σεπτεμβρίου 2000 από το συμβούλιο του ΟΟΣΑ για τα συστήματα του ΟΟΣΑ για την πιστοποίηση των ποικιλιών ή των ελέγχων των σπόρων προς σπορά που προορίζονται για το διεθνές εμπόριο.

3. Οι σπόροι πρέπει να πληρούν τις ακόλουθες πρόσθετες προϋποθέσεις, όσον αφορά τη σήμανση των συσκευασιών:

3.1. Πρέπει να παρέχονται οι ακόλουθες ενδείξεις:

- μνεία του ότι οι σπόροι πληρούν τις προϋποθέσεις των κοινοτικών κανόνων εκτός από εκείνες που αφορούν την ταυτότητα και την καθαρότητα της ποικιλίας, η οποία διατυπώνεται ως εξής: "κανόνες και προδιαγραφές ΕΚ",

- μνεία του ότι διενεργήθηκαν δειγματοληπτικός έλεγχος και δοκιμές των σπόρων σύμφωνα με τις χρησιμοποιούμενες διεθνείς μεθόδους, η οποία διατυπώνεται ως εξής: "Δειγματοληψία και ανάλυση σύμφωνα με τους κανόνες του ISTA για το πορτοκαλί ή πράσινο δελτίο διενεργηθείσα από ... (όνομα ή αρχικά του κέντρου ελέγχου σπόρων ISTA)",

- η ημερομηνία της επίσημης σφράγισης,

- αν οι σπορομερίδες έχουν αποτελέσει αντικείμενο αλλαγής ετικέτας και συστήματος σφράγισης, κατά την έννοια των συστημάτων του ΟΟΣΑ: μνεία, επίσης, του ότι η εργασία αυτή έλαβε χώρα, μνεία της πιο πρόσφατης ημερομηνίας της αλλαγής του συστήματος σφράγισης και μνεία των αρμόδιων αρχών,

- το όνομα της χώρας παραγωγής,

- το δηλωθέν καθαρό ή μεικτό βάρος ή ο δηλωθείς αριθμός καθαρών σπόρων ή, στην περίπτωση σπόρων τεύτλων, ο αριθμός σπόρων προς σπορά, συγκαρπιών, και

- όταν δηλώνονται το βάρος και τα χρησιμοποιηθέντα κοκκώδη φυτοφάρμακα, υλικά κουφετοποιήσεως ή τα άλλα στερεά προσθετικά: μνεία του είδους των προσθετικών, καθώς και της κατά προσέγγιση αναλογίας μεταξύ του βάρους των καθαρών σπόρων και του συνολικού βάρους.

Οι ενδείξεις αυτές επιτρέπεται να αναγράφονται είτε επάνω στην ετικέτα του ΟΟΣΑ είτε επάνω σε πρόσθετη επίσημη ετικέτα, η οποία αναφέρει το όνομα της υπηρεσίας και της χώρας. Οι τυχόν ετικέτες του προμηθευτή συντάσσονται έτσι ώστε να μην υπάρχει δυνατότητα σύγχυσης με την επίσημη πρόσθετη ετικέτα.

3.2. Στην περίπτωση σπόρων προς σπορά ποικιλίας η οποία έχει υποστεί γενετική τροποποίηση, τυχόν ετικέτα ή έγγραφο, επίσημο ή μη, το οποίο επικολλάται ή συνοδεύει την παρτίδα σπόρων προς σπορά, πρέπει να αναφέρει ευκρινώς ότι η ποικιλία έχει υποστεί γενετική τροποποίηση και να προβλέπει κάθε άλλη πληροφορία που ενδεχομένως ορίζεται από τις αναγκαίες βάσει του κοινοτικού δικαίου διαδικασίες εξουσιοδότησης.

3.3. Μια επίσημη σημείωση η οποία τοποθετείται στο εσωτερικό της συσκευασίας και αναφέρει τουλάχιστον τον αριθμό αναφοράς της σπορομερίδας, το είδος και την ποικιλία. Επιπλέον, στην περίπτωση σπόρων προς σπορά τεύτλων, αναφέρεται, ενδεχομένως, αν πρόκειται για μονόσπερμους σπόρους προς σπορά ή για σπόρους προς σπορά ακριβείας.

Η σημείωση αυτή δεν είναι απαραίτητη εάν οι ελάχιστες πληροφορίες είναι γραμμένες με ανεξίτηλα γράμματα επί της συσκευασίας, ή εάν χρησιμοποιείται αυτοκόλλητη ετικέτα ή ετικέτα από υλικό που δεν σχίζεται.

3.4. Κάθε τυχόν χημική επεξεργασία των σπόρων και η δραστική ουσία της αναγράφονται είτε στην επίσημη ετικέτα είτε σε ειδική ετικέτα, καθώς και επί της συσκευασίας ή στο εσωτερικό της.

3.5. Όλες οι ενδείξεις οι απαραίτητες για τις επίσημες ετικέτες, τις επίσημες σημειώσεις και τις συσκευασίες διατυπώνονται σε μία τουλάχιστον από τις επίσημες γλώσσες της Κοινότητας.

4. Οι σπορομερίδες συνοδεύονται από πορτοκαλί ή πράσινο δελτίο του ISTA που δίνει πληροφορίες σχετικά με τις προϋποθέσεις που αναφέρει το σημείο 2.

5. Στην περίπτωση βασικών σπόρων ποικιλιών, η επιλογή διατήρησης των οποίων πραγματοποιείται αποκλειστικά στην Κοινότητα, οι σπόροι των προγενέστερων γενεών πρέπει να έχουν παραχθεί μέσα στην Κοινότητα.

Σε περίπτωση βασικών σπόρων άλλων ποικιλιών, οι σπόροι των προγενεστέρων γενεών πρέπει να έχουν παραχθεί υπό την ευθύνη των προσώπων των αρμοδίων για την επιλογή διατήρησης, που αναφέρεται από τον κοινό κατάλογο των ποικιλιών γεωργικών φυτών είτε εντός της Κοινότητας είτε σε μια τρίτη χώρα στην οποία έχει χορηγηθεί, δυνάμει της απόφασης 97/788/ΕΚ(1), η ισοδυναμία των ελέγχων διατηρητέων ποικιλιών που διενεργούνται σε τρίτες χώρες.

6. Για τους πιστοποιημένους σπόρους όλων των γενεών, οι σπόροι των προηγούμενων γενεών θα έχουν παραχθεί και επισήμως ελεγχθεί και πιστοποιηθεί:

- είτε εντός της Κοινότητας, ή

- σε τρίτη χώρα, η οποία απολαύει της ισοδυναμίας, βάσει της παρούσας απόφασης, για την παραγωγή βασικών σπόρων των σχετικών ειδών, εφόσον προέρχονται από σπόρους που έχουν παραχθεί σύμφωνα με την παράγραφο 5.

7. Στην περίπτωση του Καναδά και των Ηνωμένων Πολιτειών της Αμερικής, κατά παρέκκλιση:

- από τα σημεία 2.2 και 2.3,

- από το σημείο 3.1 δεύτερη περίπτωση και

- από το σημείο 4,

η δειγματοληψία, η δοκιμή και η έκδοση πιστοποιητικών ανάλυσης των σπόρων επιτρέπεται να διενεργούνται από επισήμως αναγνωρισμένα εργαστήρια δοκιμών σπόρων προς σπορά σύμφωνα με τους κανόνες της AOSA. Στην περίπτωση αυτή:

- πρέπει να υπάρχει η ακόλουθη μνεία σύμφωνα με το σημείο 3.1: "Ελήφθησαν δείγματα και αναλύθηκαν σύμφωνα με τους κανόνες της AOSA από ..." (όνομα ή αρχικά του επισήμως αναγνωρισμένου εργαστηρίου δοκιμών σπόρων προς σπορά), και

- τα δελτία που απαιτούνται δυνάμει της παραγράφου 4 πρέπει να εκδίδονται από το επισήμως αναγνωρισμένο εργαστήριο δοκιμών σπόρων προς σπορά υπό την ευθύνη των αρχών που απαριθμούνται στο παράρτημα Ι.

(1) ΕΕ L 322 της 25.11.1997, σ. 39· απόφαση όπως τροποποιήθηκε τελευταία από την απόφαση 2002/580/ΕΚ (ΕΕ L 184 της 13.7.2002, σ. 26).